Garth Brooks

Troyal Garth Brooks (født 7. februar 1962 i Tulsa, Oklahoma, USA) er en amerikansk countryartist som slo igjennom med albumet Garth Brooks i 1989. Brooks suksess var å integrere elementer fra rock and roll i countrymusikken, noe som raskt ga seg utslag i popularitet i hjemlandet.
Ifølge Digital Music News og RIAA var Brooks per 18. august 2015 verdens mestselgende soloartist med sine 136 millioner solgte plater, kun slått av The Beatles. Han regnes derfor som en av de mest betydningsfulle countrystjernene gjennom tidene. Brooks ble inkludert i Grand Ole Opry i 1990 og Country Music Hall of Fame i 2012, og han fikk sin egen stjerne på Hollywood Walk of Fame i 2010.


== Privatliv ==
Troyal Garth Brooks er yngste sønn av Troyal Raymond Brooks, Jr. (1931–2010) og hans kone Colleen McElroy Carroll (1929–1999). Faren var teknisk tegner for et oljeselskap, mens mora var en irskættet countryartist som opptrådte på 1950-tallet. Begge foreldrene hadde vært gift tidligere og hadde fire barn (Jim, Jerry, Mike, og Betsy) fra før. Sammen fikk de i tillegg datteren Kelly og Garth. Sang og musikk var en del av familiens fritidssysler og alle måtte delta. Garth lærte tidlig å spille både gitar og banjo. Han var også aktiv i idrett, blant annet amerikansk fotball, baseball og friidrett. Som sådan fikk han et idrettsstipend ved Oklahoma State University i Stillwater, der han konkurrerte i spydkast. Han fullførte studiene med en grad i markedsføring i 1984.
Brooks giftet seg med studiekjæresten Sandy Mahl i mai 1986. De fikk tre døtre sammen (Mayne Pearl 1992, August Anna 1994, og Allie Colleen 1996), men ekteskapet tok slutt i desember 2001, etter at paret hadde kunngjort at de ville skilles året før. Garth Brooks giftet seg på nytt i desember 2005, med countrysangeren Trisha Yearwood.


== Karriere ==
Garth Brooks startet karrieren som profesjonell musiker i 1985, da han begynte å opptre på lokale klubber og barer Oklahoma. Til å begynne med skal han ha vært mest opptatt av rock and roll, men etter å ha hørt en låt av George Strait skal han ha skiftet mening og blitt mer opptatt av countrymusikk.
I 1985 tilbød musikkagenten Rod Phelps å hjelpe Brooks med å spille inn en demo. Det ble ingen umiddelbar suksess, men Brooks dro til Nashville med hjelp av Phelps, men han returnerte etter 24 timer med uforrettet sak. Phelps oppfordret imidlertid Brooks til å returnere til Nashville, noe han gjorde i 1987. Da flyttet han og kona Sandy Mahl dit.
I 1989 ble det første albumet gitt ut. Albumet Garth Brooks, som var delvis sterkt influert av George Strait, nådde annen plass på Billboard Top Country Albums og 13. plass på Billboard Hot 200. Samme året turnerte han som «oppvarmer» for Kenny Rogers.
Brooks neste album, No Fences, ble sluppet i 1990 og tilbragte 23 uker som nr. 1 på Billboard Top Country Albums. Albumet nådde også 3. plass på Billboard Hot 200, og skulle senere vise seg å bli det mest solgte av alle hans albumer. Det inneholdt blant annet signaturlåten «Friends in Low Places».


== Diskografi ==
Diskografien under omhandler kun studioalbummene.

1989 Garth Brooks
1990 No Fences
1991 Ropin' the Wind
1992 Beyond the Season
1992 The Chase
1993 In Pieces
1995 Fresh Horses
1997 Sevens
1998 Double Live
1999 Garth Brooks in...the Life of Chris Gaines
1999 Garth Brooks & the Magic of Christmas
2001 Scarecrow
2013 Blame It All on My Roots: Five Decades of Influences
2014 Man Against Machine
2016 Christmas Together
2016 Gunslinger
2020 Fun


== Litteratur ==
Cox, Patsi Bale (2009), The Garth Factor: The Career Behind Country's Big Boom, New York: Center Street,  
Feiler, Bruce S. (1998), Dreaming Out Loud: Garth Brooks, Wynonna Judd, Wade Hayes, and the Changing Face of Nashville, HarperCollins,  
McCall, Michael (1991), Garth Brooks: A Biography, Bantam Books,  
Mitchell, Rick (1993), Garth Brooks:One of a Kind, Workin' on a Full House, Simon & Schuster,  
Morris, Ed (1993), Garth Brooks: Platinum Cowboy, St. Martin's Press,  
O'Meilia, Matt (1997), Garth Brooks: The Road Out of Santa Fe, University of Oklahoma Press,  
Sgammato, Jo (2000), American Thunder: The Garth Brooks Story, Random House Publishing Group,  
Smedley, Jenny (2006), Souls Don't Lie, O Books Publishing,  


== Referanser ==


== Eksterne lenker ==
Offisielt nettsted 
(en) Garth Brooks – kategori av bilder, video eller lyd på Commons 
(en) Garth Brooks på Internet Movie Database 
(en) Garth Brooks hos The Movie Database 
(en) Garth Brooks på Discogs 
(en) Garth Brooks på MusicBrainz 
(en) Garth Brooks på Spotify 
(en) Garth Brooks på Songkick 
(en) Garth Brooks på Genius — sangtekster 
(en) Garth Brooks på AllMusic 
Garth Brooks på Twitter 
Garth Brooks på Facebook 
Garth Brooks på Facebook 
Garth Brooks på Instagram 
Garth Brooks på Myspace